**Željko Rohatinski** (Zagreb, 3. siječnja 1951. – 12. prosinca 2019.), hrvatski ekonomist i četvrti guverner Hrvatske narodne banke. Njegov mandat započeo je 2000. godine što ga čini guvernerom sa najdužim mandatom na čelu središnje banke. Od 2006. služi drugi šestogodišnji mandat. Godine 2012. je premijer Zoran Milanović najavio kako će ga nakon isteka mandata zamijeniti Boris Vujčić.

Životopis
---------

### Obrazovanje

Osnovnu i srednju školu završio je u Zagrebu. Diplomirao je na Ekonomskom fakultetu u Zagrebu 1974. godine, gdje je i doktorirao 1988. godine na temu "Uloga, ciljevi i metode ekonomske politike i problem ročnosti".

### Poslovna karijera

Poslovnu karijeru započeo je kao pripravnik u Republičkom zavodu za društveno planiranje 1974. godine, da bi 1989. godine bio imenovan generalnim direktorom Zavoda. Godine 1990. postao je voditeljem Odjela za makroekonomsku analizu i politiku Ekonomskog instituta u Zagrebu, kojim je rukovodio do 1998. godine, kada je prešao na mjesto glavnog ekonomista Privredne banke Zagreb. 

Na tom mjestu radi do travnja 2000. godine, kada preuzima mjesto direktora za makroekonomske analize koncerna Agrokor, a 12. srpnja iste godine imenovan je guvernerom HNB-a odlukom Zastupničkog doma Hrvatskog sabora. Hrvatski sabor povjerio je 7. srpnja 2006. godine drugi šestogodišnji mandat dr. Rohatinskom. Mnogi ekonomski stručnjaci naglašavaju da je upravo HNB na čelu s Rohatinskim odradio posao za cijelu državu i spasio je od financijske krize i nestabilnosti.

### Nagrade i objavljenje knjige

Guverner Rohatinski je dobitnik nekoliko međunarodnih stipendija, među kojima i Fulbrightove, autor je više znanstvenih i stručnih članaka, knjige "Vremenska dimenzija ekonomske aktivnosti društva" te suautor knjige "A Road to Low Inflation".

Dobitnik je nagrade udruženja guvernera europskih nacionalnih banaka kao najbolji guverner (Central European Annual Awards for Excellence).

Godine 2007. tvrtka Lex Info u kategoriji za najuglednijeg financijskog stručnjaka je proglasila dr. Rohatinskog.

Godine 2008. Hrvatska udruga za odnose s javnošću dodjeljuje dr. Rohatinskom nagradu najbolji komunikator među osobama iz hrvatskog javnog života.

Hrvatski tiskani dnevnik Jutarnji list proglasio je Rohatinskog za osobu 2008. godine jer je poduzetim mjerama za vrijeme globalne gospodarske krize spasio hrvatski financijski sustav od sloma te postao jedan od ljudi s najvišim stupnjem vjerodostojnosti i integriteta na hrvatskoj javnoj sceni.

Mjesečnik *The Banker*, koji pripada publikacijama grupe najutjecajnijih europskih financijskih novina Financial Times, dodijelio je dr. Željku Rohatinskom dva priznanja za 2008. godinu - priznanje najboljeg guvernera Europe i najboljeg centralnog bankara godine 2008. u globalnim razmjerima.

### Privatni život

Željko Rohatinski imao je suprugu i dva punoljetna djeteta. U slobodno vrijeme rado je igrao šah i tenis. Bio je ljubitelj stripa Alan Ford i grupe Rolling Stones, a omiljeni film mu je bio Lovac na jelene.

Izvori
------

1. ↑  „'Nisu ga uplašili ni moćni bankari'". Arhivirano iz originala na datum 2009-01-21. Pristupljeno 2012-06-06.
2. ↑  „'Junaci teške godine'". Arhivirano iz originala na datum 2009-01-08. Pristupljeno 2012-06-06.
3. ↑  „'Željko Rohatinski je komunikator godine'". Arhivirano iz originala na datum 2008-12-22. Pristupljeno 2012-06-06.
4. ↑  „'Željko Rohatinski najbolji je europski i svjetski guverner u 2008.'". Arhivirano iz originala na datum 2009-02-03. Pristupljeno 2012-06-06.
5. ↑  'Rohatinski najbolji na svijetu'[*mrtav link*]
6. ↑  „'Gloria'". Arhivirano iz originala na datum 2009-02-22. Pristupljeno 2012-06-06.

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 212130196
* ISNI: 0000 0003 5883 9469
* GND: 170682064
* SUDOC: 234084510

 |